Jurģis Kalns

Jurģis Kalns (dzimis  Liepājā) ir Latvijas futbola treneris un bijušais futbolists, spēlējis uzbrucēja pozīcijā. Kopš 2025. gada februāra Latvijas futbola Virslīgas kluba FK Auda galvenais treneris.

 Futbolista karjera 
Savu karjeru viņš uzsāka FK Liepājas Metalurgs sastāvā, bet viņam nācās konkurēt ar citiem spēcīgiem uzbrucējiem. Liepājas kluba sastāvā divreiz kļuva par Latvijas Virslīgas sudraba medaļu ieguvēju (2003, 2004), divreiz izcīnīja bronzu (2001, 2002). Pēc tam viņš vairākas sezonas aizvadīja FK Jūrmala sastāvā. 2008. gada sezonā spēlēja FK Ventspils sastāvā un kļuva par Latvijas čempionu, tomēr laukumā devās tikai 10 spēlēs un neguva nevienus vārtus. 2009. gada sezonā atkal pārstāvēja Jūrmala-VV klubu un guva 15 vārtus sezonā.

2010. gadā atgriezās Liepājā un aizvadīja vēl četras sezonas FK Liepājas Metalurgs sastāvā. 2010. gadā ar komandu izcīnīja 3. vietu Virslīgā, bet 2011. gadā — 2. vietu. 2014. gada sezonā pārstāvēja FS Metta/LU.

 Trenera karjera 
2014. gada decembrī tika apstiprināts par 1. līgas kluba FK Auda galveno treneri. Sākumā vēl turpināja arī futbolista karjeru, būdams spēlējošais treneris. 2016. gada sezonā ieguva 3. vietu 1. līgā. 2018. gada sākumā kļuva par SK Super Nova galveno treneri un aizveda komandu līdz 2. vietai 1. līgā, bet pārspēlēs par iekļūšanu Virslīgā zaudēja FK Metta komandai.

2019. gada janvārī kļuva par FK Tukums 2000 galveno treneri. 2019. gada sezonā uzvarēja 1. līgā un iekļuva Virslīgā. 2020. gada sākumā par komandas galveno treneri tika apstiprināts poļu speciālists Mareks Zubs, bet Jurģis Kalns par viņa asistentu. Virslīgas sākums tika atlikts COVID-19 pandēmijas dēļ, un klubs nolēma neturpināt sadarbību ar Zubu, jūnija sākumā Kalns atgriezās galvenā trenera amatā.

2021. gada sezonas laikā kļuvis par Valmiera FC trenera asistentu. 2022. gada februārī, pēc Tamaza Pertijas aiziešanas no Valmieras galvenā trenera amata, Kalns tika apstiprināts par Valmieras jauno galveno treneri. 2022. gada Virslīgas sezonā kā Valmieras galvenais treneris kļuva par Virslīgas čempionu. 2024. gada jūnijā līgums ar Kalnu tika pārtraukts, jo J. Kalns kļuva par Kambodžas futbola Premjerlīgas kluba Visakha FC galveno treneri.https://sportacentrs.com/futbols/legionari/16062024-jurgis_kalns_trenera_karjeru_turpinas_kam Sezonas laikā, 2025. gada februārī, klubu pameta, lai kļūtu par Latvijas futbola Virslīgas kluba FK Auda galveno treneri, atgriežoties klubā, kur sāka trenera karjeru.

 Atsauces 

 Ārējās saites 

Kategorija:1982. gadā dzimušie
Kategorija:Liepājā dzimušie
Kategorija:Latvijas futbolisti
Kategorija:FK Liepājas Metalurgs spēlētāji
Kategorija:FK Ventspils spēlētāji
Kategorija:FK Metta spēlētāji
Kategorija:Latvijas futbola treneri
Kategorija:FK Auda spēlētāji